**Bolivia-saken** er en betegnelse[1] på saken hvor tre unge norske kvinner i mai 2008 ble pågrepet på flyplassen i Cochabamba i Bolivia med en betydelig mengde kokain. 

Stoffet ble funnet i jentenes tre kofferter etter innsjekking på flyplassen.[2] og ble av boliviansk politi veid til 22,4 kg. Norsk politi la senere under rettsbehandlingen i Norge til grunn at det var 11 kg kokain, siden det viste seg at boliviansk politi hadde foretatt en bruttoveiing med både emballasje og bag i tillegg.[3]

Pågripelsen ble starten på opprullingen av det norsk politi mener er et omfattende narkotikanettverk.[4] Politiet mener nettverket brukte utelivsmiljøet i Oslo til å rekruttere unge, pene jenter til å smugle narkotika for seg.[5][6] Ifølge politiet har nettverket betalt luksuriøse ferier for jentene, og gitt dem penger til gratis shopping, mat og flybilletter. Som gjenytelse måtte de ta med seg noe hjem i bagasjen.

Rettssaken i Bolivia
--------------------

De tre norske kvinnene ble varetektsfengslet i Bolivia. Lillesand-kvinnen ble etter en tid satt fri mot kausjon. Straffesaken i Bolivia startet 11. desember 2009, men ble samme dag utsatt på ubestemt tid.[7] Lillesand-kvinnen flyktet deretter til Norge med et nødpass utstedt i nytt navn. De to gjenværende jentene ble dømt for forsøk på å smugle 22,4 kg kokain til 13 års fengsel, senere omgjort til 10,5 år.[8] En norskboliviansk mann ble først dømt til 20 års fengsel, men fikk samtidig dette redusert til 13 års fengsel. Under soningen av fengselsstraffen fikk en av de dømte jentene innvilget kausjon, mot meldeplikt for politiet hver uke. Hun brøt meldeplikten, og det ble utstedt arrestordre på henne i alle land i Sør-Amerika.[9][10]

Rettssaken i Norge
------------------

Politiet i Norge tok ut tiltale mot Lillesand-kvinnen som rømte fra Bolivia,[11] samt mot ytterligere fire norske statsborgere. Grunnlaget for tiltalen var smuglingsforsøk.[12] De sistnevnte fire ble også tiltalt for organisert kriminalitet. Ifølge det nasjonale statsadvokatembetet dreier det seg om forhold rundt organisering, penger, heleri og fysisk kontakt med stoffet.[13]

Den 2. november 2011 ble Lillesand-kvinnen fullt frikjent av Oslo tingrett,[14] og etter anke endelig frikjent den 6. juni 2012 i Borgarting lagmannsrett.[15] Den frikjente kvinnen ble bistått av advokat Carl Bore.

Referanser
----------

1. ↑  Dette er Bolivia-saken, VG Nett, 7. april 2010
2. ↑  Tatt med kokain i Bolivia, på tiltalebenken i Oslo, Aftenposten, 5. september 2011
3. ↑  Aktor halverer narkotikamengden, Aftenposten, 4. oktober 2011
4. ↑  Kripos: -En av de største kokainsakene i Norge, VG Nett, 13. april 2010
5. ↑  Jakten på bakmennene - unge menn styrer narkotikanettverket, VG Nett, 31. januar 2010
6. ↑  Her ble smuglerjentene vervet, VG Nett, 19. juni 2009
7. ↑  Stina (19) besvimte i retten, Dagbladet, 11. desember 2009
8. ↑  Redusert straff i kokainsaken i Bolivia, Aftenposten, 27. november 2010
9. ↑  Stina Brendmo Hagen har rømt fra Bolivia, VG Nett, 30. august 2011
10. ↑  Utstedte arrestordre på Stina Brendmo Hagen, VG Nett, 2. september 2011
11. ↑  -En førstereisjente uten livserfaring, Fædrelandsvennen, 5. september 2011
12. ↑  Fem personer tiltales i Bolivia-saken, Aftenposten, 21. februar 2011
13. ↑  Tatt med kokain i Bolivia - på tiltalebenken i Norge, Aftenposten, 5. september 2011
14. ↑  Bolivia-tiltalt (21) frikjent takket være malerklær, Aftenposten, 2. november 2011
15. ↑  Lillesand-kvinne frifunnet i Borgarting lagmannsrett, NRK.no, 6. juni 2012